《题邵翁棋墅卷》
明代·李东阳

奕棋虽细事，可以观小德。非无胜负争，亦足高曲直。

胡为纷纷者，箪豆不掩色。雄夸每绝叫，巧伺或深匿。

不然出忿语，与此同一格。寄言同浴人，慎勿讥裸裼。

贤哉东陵老，爱此时自适。指麾儿子辈，已足支大敌。

旁观但坐啸，信手聊戏剧。安得从之游，清谈澹终夕。

能令夸者默，亦使忿者释。我语君不闻，神交向空寂。

作者简介：李东阳（1447年－1516年），字宾之，号西涯，谥文正，明朝中叶重臣，文学家，书法家，茶陵诗派的核心人物。湖广长沙府茶陵州（今湖南茶陵）人，寄籍京师（今北京市）。天顺八年进士，授编修，累迁侍讲学士，充东宫讲官，弘治八年以礼部侍郎兼文渊阁大学士，直内阁，预机务。立朝五十年，柄国十八载，清节不渝。文章典雅流丽，工篆隶书。有《怀麓堂集》、《怀麓堂诗话》、《燕对录》。